REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravu

07 Broj: 06-2/80-13

27. februar 2013. godine

B e o g r a d

**Z A P I S N I K**

**20. SEDNICE ODBORA ZA PRAVOSUĐE, DRŽAVNU UPRAVU I LOKALNU SAMOUPRAVU,**

**ODRŽANE 27. FEBRUARA 2013. GODINE**

Sednica je počela u 10, 00 časova.

Sednici je predsedavao Petar Petrović, predsednik Odbora.

Sednici su prisustvovali članovi Odbora: Laslo Varga, Neđo Jovanović, Mirna Kosanović, Pavle Markov, Katarina Rakić, Vladimir Cvijan i Vučeta Tošković.

Sednici su prisustvovali zamenici članova: Judita Popović (zamenik člana Svetislave Bulajić) i Dejan Rajčić (zamenik člana Srđana Spasojevića).

Sednici nisu prisustvovali članovi Odbora: Nenad Konstantinović, Boris Ranković, Ivan Joković, Maja Gojković, niti njihovi zamenici.

Sednici je, kao poverenik predlagača zakona, prisustvovao Jovan Ćosić, šef šef Odseka za normativne poslove i međunarodnu saradnju u Ministarstvu pravde i državne uprave.

Na predlog predsednika Odbora većinom glasova je usvojen sledeći:

D n e v n i r e d :

1. Razmatranje Predloga zakona o izmenama Zakona o javnom beležništvu, koji je podnela Vlada (broj 011-558/13, od 12. februara 2013. godine), u pojedinostima;

2. Razno.

**Prva tačka dnevnog rada: Razmatranje Predloga zakona o izmenama Zakona o javnom beležništvu u pojedinostima;**

U diskusiji su učestvovali Judita Popović, Neđo Jovanović i Vladimir Cvijan.

Judita Popović iznela je stav da se Predlogom zakona o javnom beležništvu predlaže izmena forme zaključenja ugovora o prometu nepokretnosti, a da prethodno nisu izmenjeni drugi zakoni koji regulišu ovu materiju. Neophodno je ostaviti građanima slobodu ugovaranja i omogućiti im da overu ugovora mogu i dalje vršiti kod nadležnih osnovnih sudova. Takođe je ukazala da nije potrebno da članovi Komisije za polaganje javnobeležničkog ispita budu univerzitetski profesori, s obzirom na to da su kandidati za javne beležnike već polagali ispite kod univerzitetskih profesora i na fakultetu i na pravosudnom ispitu, već je bolje da članovi ove komisije budu praktičari. Smatra da je odlaganje primene zakona o javnom beležništvu za godinu dana nepotrebno, jer je primena mogla da otpočne i 1. jula 2013.godine.

Neđo Jovanović istakao je da zbog ozbiljnosti javnobeležničkog ispita članovi komisije moraju biti lica sa najboljim stručnim referencama, a da to svakako jesu i univerzitetski profesori.

Vladimir Cvijan podsetio je da redovni profesori na pozitivnopravnim predmetima ne polažu ni pravosudni ispit, da je dosta njih sa univerziteta prešlo u pravosuđe i advokaturu i obrnuto, što podrazumeva da poseduju i praktično znanje.

Na osnovu člana 156. stav 3. Poslovnika Narodne skupštine, Odbor za pravosuđe, državnu upravu i lokalnu samoupravu podneo je

I Z V E Š T A J

Odbor je, u skladu sa članom 164. stav 1. Poslovnika Narodne skupštine, razmotrio amandmane podnete na Predlog zakona o izmenama Zakona o javnom beležništvu.

Odbor je odlučio da predloži Narodnoj skupštini da **odbije** sledeće amandmane:

- na član 1, koji je podneo narodni poslanik Janko Veselinović;

- na član 1, koji je podneo narodni poslanik Marijan Rističević;

- amandman kojim se posle člana 1 dodaju dva nova člana 1a i 1b, koji su zajedno podneli narodni poslanici Slobodan Veličković, Ljubica Milošević i Slobodan Jeremić;

- na član 2, koji su, u istovetnom tekstu, zajedno podneli narodni poslanici Radmila Gerov, Judita Popović i Kenan Hajdarević i narodni poslanik Nenad Konstantinović;

- na član 3, koji su, u istovetnom tekstu, zajedno podneli narodni poslanici Radmila Gerov, Judita Popović i Kenan Hajdarević i narodni poslanik Nenad Konstantinović;

- na član 4, koji je podneo narodni poslanik Nenad Konstantinović;

- na član 4, koji su zajedno podneli narodni poslanici Radmila Gerov, Judita Popović i Kenan Hajdarević;

- na član 4, koji su zajedno podneli narodni poslanici Nataša Vučković, Vesna Marjanović, Gordana Čomić i Biljana Hasanović-Korać;

- na član 4, koji su zajedno podneli narodni poslanici Milica Radović, Miroslav Petković, Dejan Mihajlov i Jovan Palalić;

- na član 4, koji je podneo narodni poslanik Janko Veselinović;

- amandman kojim se posle člana 4 dodaje novi član 4a, koji su zajedno podneli narodni poslanici Slobodan Veličković, Ljubica Milošević i Slobodan Jeremić;

- na član 5, koji su zajedno podneli narodni poslanici Radmila Gerov, Judita Popović i Kenan Hajdarević;

- na član 6, sa ispravkom, koji je podnela narodni poslanik Olgica Batić;

- na član 6, koji je podneo narodni poslanik Marijan Rističević;

- na član 6, koji je podneo narodni poslanik Nenad Konstantinović;

- na član 6, koji su zajedno podneli narodni poslanici Radmila Gerov, Judita Popović i Kenan Hajdarević.

Za izvestioca Odbora na sednici Narodne skupštine određen je Petar Petrović, predsednik Odbora.

**Druga tačka dnevnog reda: Razno**

Povodom ove tačke dnevnog reda nije bilo diskusije.

Sednica je završena u 10,45 časova.

Tonski zapis sa sednice Odbora sastavni je deo zapisnika.

SEKRETAR PREDSEDNIK

Ljiljana Miletić Živković Petar Petrović